text: Drikkevand forurenet: Borgere skal koge vandet
  24 oktober 2019 kl. 16.06
  Mosvig Vandværk har konstateret bakterier i drikkevandet. Værket opfordrer borgere til at koge vandet.
  Der er fundet coliforme bakterier og E. coli-bakterier i vandet fra Mosvig Vandværk ved Bjert sydøst for Kolding.
  Fundet blev gjort ved en obligatorisk prøve på Mosvigvej.
  Formanden for Mosvig Vandværk, Ejner Damkjær, har en formodning om, hvordan forureningen er opstået.
  - Vi kan se, at forureningen er opstået her hos os, og vi formoder at det er på grund af det kraftige regnskyl sidste weekend og den efterfølgende oversvømmelse. Ved et uheld er der så kommet forurenet vand ind, siger han til TV SYD.
  Der er godt 600 boliger tilknyttet vandværket og Ejner Damkjær siger, at borgene i området skal fortsætte med at koge vandet weekenden over.
  